பாலாஜிக்கு மொட்டை, சென்றாயனின் தலையில் மிளகாய் அரைத்தல், விஜயலட்சுமிக்கு மாட்டுச்சாண குளியல், ஜனனிக்கு புருவச் சேதம், நடமாடும் விளம்பரப் பலகையாக ரித்விகாவை மாற்றியது, ஐஸ்வர்யாவின் சிகையைக் குட்டையாக்கியது என்ற வரிசையில் வேறென்ன விபரீதமான டாஸ்க்குகளை பிக்பாஸ் வைத்திருக்கிறாரோ என்று கலவரமாக இருக்கிறது. ஆனால், இந்தத் தண்டனைகள் ஒருவகையில் போட்டியாளர்களுக்குச் சாதகமாகவே அமைந்திருக்கின்றன. ‘சிவாஜி’ திரைப்படத்தின் ‘மொட்டை பாஸ்’ ரஜினி போல பாலாஜி ஸ்டைலாக இருக்கிறார். ஒருபக்கம் அயல்கிரத்து ஜீவி போலவே இருந்தாலும் சென்றாயனின் தோற்றம் அட்டகாசமாக மாறி வில்லன் நடிகர் போலிருக்கிறார். ஐஸ்வர்யாவுக்குத் தண்டனையே ஒரு பரிசாக அமைந்து மேலும் க்யூட்டாகிவிட்டார். ஜனனியின் நிலைமை மட்டும் தற்காலிகமாக ஒரு மார்க்கமாக இருக்கிறது. காந்தக் கண்ணழகி தன் வனப்பை மீண்டும் விரைவில் அடைவார்.